Dôvodová správa

V roku 1999 bola Európskej komisii predložená žiadosť o financovanie rekonštrukcie a rozšírenia čistiarne odpadových vôd (ČOV) v Nitre z prostriedkov ISPA. Mesto Nitra v nej bolo uvedené ako konečný príjemca pomoci. V tom čase bola však jestvujúca ČOV vo vlastníctve štátu, v správe Západoslovenských vodární a kanalizácií, š. p. (ZsVaK). Z tohto dôvodu Európska komisia podpísala finančné memorandum pre tento projekt so ZsVaK ako konečným príjemcom pomoci. 

Prostredníctvom finančného memoranda pre tento projekt Európska komisia alokovala finančné prostriedky vo výške 5 177 100 eur (50 % celkových oprávnených nákladov), z toho 4 141 680 eur z rozpočtového roka 2000 a 1 035 420 eur z rozpočtového roka 2006. Celkové oprávnené náklady projektu sú vo výške           10 354 200 eur, pričom celkové náklady projektu vrátane nákladov neoprávnených pre financovanie z ISPA sú 13 252 275 eur.

Národné spolufinancovanie oprávnených nákladov projektu vo výške 5 177 100 eur bolo zabezpečené v nasledovnom rozdelení medzi konečného príjemcu a štátny rozpočet:

Konečný príjemca:			3 882 843 eur
Štátny rozpočet:			1 294 257 eur.

V zmysle Pokynov pre hospodárenie s finančnými prostriedkami realizácie programu ISPA, schválených uznesením vlády SR č. 1114/2001 zo dňa 28. 11. 2001, sú neoprávnené náklady projektu financované konečným príjemcom pomoci.

Finančné memorandum pre tento projekt bolo schválené vládou SR dňa 28. 3. 2001 a v zmysle uznesenia vlády SR č. 276/2001 z 28. 3. 2001 bola 4. 4. 2001 Európskej komisii zaslaná vysvetľujúca informácia, ktorou slovenská strana požadovala vykonať v tomto finančnom memorande zmenu konečného užívateľa zo ZsVaK na mesto Nitra tak, ako uvádzala žiadosť o finančnú podporu z ISPA. Vyššie spomínaným uznesením vláda schválila príslušný podiel spolufinancovania projektu zo štátneho rozpočtu.

Rovnaká požiadavka vo forme návrhu na modifikáciu finančného memoranda bola Európskej komisii adresovaná listom Národného koordinátora ISPA zo dňa             26. 7. 2001 v zmysle záverov 1. Monitorovacieho výboru ISPA zo dňa 14. 6. 2001.

Prevod ČOV z vlastníctva ZsVaK na mesto Nitra bol zapracovaný do privatizačného projektu ZsVaK, v zmysle uznesenia vlády 542/2001 zo dňa 13. 6. 2001, vypracovaného Ministerstvom pôdohospodárstva SR. Ministerstvo pre správu a privatizáciu národného majetku SR (MSPNM SR) vydalo dňa 19. 11. 2001 rozhodnutie o privatizácii časti podniku ZsVaK, š. p. v zmysle § 10 ods. 6 a 13 zákona č. 92/1991 Zb. o podmienkach prevodu majetku štátu na iné osoby v znení neskorších predpisov.

Zmluva o prevode privatizovaného majetku na mesto Nitra uzatvorená medzi Fondom národného majetku SR a mestom Nitra bola, v zmysle vyššie uvedeného rozhodnutia, uzatvorená dňa 13. 2. 2002.

V období od 25. 2. - 1. 3. 2002 sa z  iniciatívy Európskej komisie v Slovenskej republike uskutočnila pracovná misia expertného tímu, ktorej cieľom bolo preveriť právne postavenie konečných príjemcov pomoci z ISPA vo vzťahu k prebiehajúcej transformácii štátnych podnikov vodární a kanalizácií a ich odbornú a inštitucionálnu kapacitu. 

Išlo o konečných príjemcov pomoci pre nasledovné projekty ISPA, pre ktoré boli podpísané finančné memorandá v rokoch 2000 a 2001.

Účelom preverovania projektu 2000/SK16/P/PE/002 „Rozšírenie čistiarne odpadových vôd mestskej aglomerácie v Nitre“ bolo aj posúdenie pravdepodobného dopadu, ktorý by mala zmena konečného príjemcu pomoci vo finančnom memorande ISPA mesta do navrhovaného ISPA projektu a prijatie úveru potrebného na jeho spolufinancovanie, na budúce investičné potreby a finančnú stabilitu mesta. 

Závery expertnej misie vo vzťahu k finančnej udržateľnosti projektu uvádzajú, že finančné memorandum pre projekt je potrebné novelizovať tak, aby bolo mesto Nitra uvedené ako konečný príjemca, avšak za predpokladu, že mesto Nitra, resp. zastupiteľstvo mesta Nitra budú pripravené (a prijmú príslušné plánovacie opatrenia) vyčleniť časť zdrojov dostupných z Fondu rozvoja bývania:

(a)	na splácanie úrokov a bankových poplatkov počas obdobia výstavby, 
(b)	na dotovanie, minimálne počas niekoľkých rokov, prevádzkových nákladov čistiarne odpadových vôd.

Správa ďalej odporúča, že v prípade ak tieto podmienky nebude možné zabezpečiť z Fondu rozvoja bývania, alternatívnym riešením je znížiť tlak na financie mesta zvýšením podielu štátneho príspevku na projekt zo súčasných 12,5% na 25% celkových oprávnených nákladov, t. j. z 1 294 275 eur na 2 588 550 eur.
 
Na základe stanoviska mesta Nitra by vyčlenenie požadovaných zdrojov z Fondu rozvoja bývania znamenalo úplné zastavenie bytovej výstavby v meste Nitra a z tohto dôvodu žiadajú realizáciu alternatívneho riešenia odporúčaného expertnou skupinou.

Prílohu 1 materiálu na rokovanie vlády tvorí časový harmonogram zabezpečenia prostriedkov národného spolufinancovania, ktorý už zohľadňuje odporúčanie expertnej skupiny na zvýšenie národného spolufinancovania zo štátneho rozpočtu o 1 294 275 eur.

Správa sa okrem toho zaoberá aj porovnaním zabezpečenia spolufinancovania zo strany mesta Nitra prostredníctvom úveru v slovenských korunách a eur s ohľadom na zníženie nákladov s týmto spojených. Tieto odporúčania boli komunikované s mestom Nitra a záverečná správa bola mestu predložená. Prílohu 2 materiálu tvorí slovenský preklad záverečnej správy expertnej misie.